Krag vir Kersfees; Vryburg se ligte bly voorlopig aan(Argieffoto: sahistory.org.za) Inwoners van Vryburg en Stella in Noordwes se ligte bly minstens dié Kerstyd aan nadat ŉ tussentydse ooreenkoms met Eskom aangegaan is om nié grootmaatelektrisiteitsverskaffing aan die Naledi-munisipaliteit op te skort nie. Maroela Media het vroeër berig inwoners van dié dorpe het hulle tot die hooggeregshof gewend ná ŉ besluit deur Eskom dat die dorpe se elektrisiteit voortaan tussen 06:00 en 20:00 afgeskakel gaan word. Die munisipaliteit skuld Eskom nagenoeg R300 miljoen, wat die reeds sukkelende kragvoorsiener genoop het om dié stap te doen. ŉ Betaling van R5 miljoen is vroeër gemaak, maar was oënskynlik nie genoeg om die ligte aan te hou nie. Die krag op die dorpe word die afgelope twee weke reeds sowat vier uur per dag afgeskakel, ŉ stap waarna inwoners verwys as “strafkrag”. Van Donderdag sou dié tydperk tot sowat 14 uur per dag verhoog word, het De Clercq Matthee, ŉ lid van Besorgde Inwoners van Vryburg, gesê. Die saak sou ook vandag op ŉ dringende basis in die hooggeregshof in Pretoria aangehoor word. Matthee het gesê die besluit sou rampspoedige gevolge vir die plaaslike ekonomie ingehou het. Dit sou bestendige watervoorsiening ook bykans onmoontlik gemaak het. Volgens hom het Eskom Woensdag egter ingestem dat die krag nie afgesny sal word tot die hofaansoek volgende jaar – waarskynlik in Januarie – aangehoor word nie. “Dit is ŉ klein oorwinning vir ons,” het hy gesê. Inwoners het in hul brief aan Eskom aangevoer sowat 90% van die inwoners het voorafbetaalde kragmeters, wat beteken hul krag is rééds betaal. Die sakeorganisasie Sakeliga het die afgelope week ook ’n ingrypingsplan aangekondig om elektrisiteitstoevoer na sakegemeenskappe dwars oor Suid-Afrika te herstel. Dit sluit in interdikte om Eskom te verhoed om kragvoorsiening aan betalende eindgebruikers in wanbetalende munisipaliteite af te sny; omseiling van munisipaliteite in plaaslike elektrisiteitsverspreiding; en die voorlegging van eenvoudige, maklik implementeerbare regulasieveranderinge aan die regering. Sakeliga se jongste stappe volg op Eskom se aankondiging dat hy kragvoorsiening aan eindgebruikers in verskeie plaaslike munisipaliteite landwyd gaan afsny as gevolg van munisipaliteite se wanbetaling.